જાણીતા પર્યાવરણવિદ અનુપમ મિશ્રના અભિપ્રાય મુજબ તો એક બાજુ એન્ટાર્કટિક ગ્લેશિયર્સ પીગળવાના દરમાં ઝડપ આવવાને કારણે સમુદ્રના પાણીમાં વધારો થતો જાય છે ત્યારે દેશના નીતિઘડવૈયાઓ ઘણા દાયકાથી દેશમાં પીવાનું પાણી, સિંચાઇ, પૂર, સૂકો દુકાળ વગેરે સમસ્યાઓમાંથી ઊગરવા નદીઓને જોડવાની વાત કરી રહ્યા છે. સાંપ્રત ભાજપ સરકારના તો એજન્ડામાં આ વાત છે પણ તેમણે કુદરતનું જે કેલેન્ડર પરિવર્તનશીલ જોવા મળી રહ્યું છે તેને આપણા કેલેન્ડરથી અલગ જોવું જરૂરી છે. આ માટે મુંબઇના નરિમાન પોઇન્ટમાં સાગરનાં મોજાંઓને પાછળ ધકેલીને વિકાસના નુકસાન પર જોવું જોઇએ. નરિમાન પોઇન્ટને અડધો કે એક કિલોમીટર સમુદ્રની લહેરોને પાછળ ધકેલવામાં આવી. દરિયાએ આની નોંધ લઇને નરિમાન પોઇન્ટથી માત્ર પચાસ કિલોમીટર દૂરના વિરારની જમીન કાપવા માંડી. કુદરતમાં ગ્લેશિયર્સ પીગળવા એ તો સ્વાભાવિક ક્રમ છે અને કુદરતી ઘટના છે. પૃથ્વીના વિકાસની સાથે જ ઉત્તર અને દક્ષિણ ધ્રુવોમાં બરફ પીગળવાનું શરૂ થઇ જતું હોય છે.